CELEX: 32010D0315
Language: ro
Date: 2010-06-08 00:00:00
Title: 2010/315/: Decizia Comisiei din 8 iunie 2010 de abrogare a Deciziei 2006/601/CE privind măsurile de urgență în ceea ce privește prezența organismului modificat genetic neautorizat „LL RICE 601” în produsele pe bază de orez și de prevedere a unor verificări aleatorii ale absenței organismului respectiv din produsele pe bază de orez [notificată cu numărul C(2010) 3527]  (Text cu relevanță pentru SEE )

9.6.2010   
            
            
               RO
            
            
               Jurnalul Oficial al Uniunii Europene
            
            
               L 141/10
            
         DECIZIA COMISIEI
   din 8 iunie 2010
   de abrogare a Deciziei 2006/601/CE privind măsurile de urgență în ceea ce privește prezența organismului modificat genetic neautorizat „LL RICE 601” în produsele pe bază de orez și de prevedere a unor verificări aleatorii ale absenței organismului respectiv din produsele pe bază de orez
   [notificată cu numărul C(2010) 3527]
   (Text cu relevanță pentru SEE)
   (2010/315/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (2),
   întrucât:
   
               (1)
            
            
               Decizia 2006/601/CE a Comisiei (2) prevede că loturile de produse pe bază de orez originare din Statele Unite ale Americii și pentru care există probabilitatea de a fi amestecate pot fi introduse pe piață doar dacă sunt însoțite de anumite documente care demonstrează că produsele în cauză nu conțin organismul modificat genetic „LL RICE 601”. În plus, decizia respectivă prevede și alte măsuri de control.
            
         
               (2)
            
            
               Departamentul pentru Agricultură al Statelor Unite ale Americii (USDA) a publicat rezultatele investigației pe care a efectuat-o privind, în special, prezența „LL RICE 601” în orezul comercializat în Statele Unite. Deși nu pot fi stabilite mecanismele exacte de amestecare, constatările arată că sursa amestecului cu „LL RICE 601” a fost limitată.
            
         
               (3)
            
            
               În plus, Federația Americană a Orezului a adoptat un plan prin care se urmărește eliminarea „LL RICE 601” din canalele de export din SUA. Respectivul plan includea testarea semințelor înainte de plantare, precum și controale documentare și de analiză la punctele de livrare.
            
         
               (4)
            
            
               În urma ultimei modificări a Deciziei 2006/601/CE, prin Decizia 2008/162/CE a Comisiei (3), rezultatele testelor efectuate pe semințe, în 2008, în cele cinci state producătoare de orez, respectiv Arkansas, Mississippi, Louisiana, Texas și Missouri, și realizate în cadrul planului respectiv au fost în totalitate negative în ceea ce privește prezența „LL RICE 601”.
            
         
               (5)
            
            
               Constatările și concluziile raportului din 2008 al Oficiul Alimentar și Veterinar privind evaluarea activităților de control în Statele Unite referitoare la măsurile de urgență pentru exporturile de orez către UE [Statele Unite 2008-7857] arată că sistemul în vigoare este acceptabil în ceea ce privește măsurile prevăzute în Decizia 2006/601/CE.
            
         
               (6)
            
            
               Verificările efectuate de către Federația Americană a Orezului asupra recoltei de orez din 2009, cunoscut și sub denumirea de orez verde, nu au descoperit loturi care să conțină „LL Rice 601”. În plus, industria din SUA a indicat că va continua să-și aplice planul pentru recolta de orez din 2010 și să ofere verificări și certificări anterioare exportului chiar și în eventualitatea abrogării măsurii, în cazul în care interesele pieței ar necesita continuarea măsurilor.
            
         
               (7)
            
            
               În consecință, motivele care au justificat Decizia 2006/601/CE nu mai există. Prin urmare, decizia respectivă ar trebui abrogată.
            
         
               (8)
            
            
               Cu toate acestea, statele membre ar trebui să continue monitorizarea, realizând verificări aleatorii la un nivel adecvat, pentru a verifica absența de pe piață a produselor pe bază de orez amestecate cu „LL RICE 601”. Rezultatele acestei monitorizări trebuie să fie comunicate rapid, prin intermediul SARAF, Comisiei, care va evalua dacă sunt necesare măsuri suplimentare.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Decizia 2006/601/CE se abrogă.
   Articolul 2
   Statele membre asigură verificări aleatorii la un nivel adecvat, pentru a verifica absența de pe piață a produselor pe bază de orez care conțin, sunt compuse sau fabricate din organismul modificat genetic „LL RICE 601”, în conformitate cu Regulamentul (CE) nr. 178/2002.
   Articolul 3
   Prezenta decizie se adresează statelor membre.
   
      Adoptată la Bruxelles, 8 iunie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  JO L 244, 7.9.2006, p. 27.
   
      (3)  JO L 52, 27.2.2008, p. 25.